
UTÁNPÓTLÁSKORÚ KOSÁRLABDÁZÓK ÉLETMÓDVIZSGÁLATA

Az utánpótláskorú sportolók körében a magas fizikai aktivitásnak kitett fejlődő szervezet számára elengedhetetlen a megfelelő életminőség megteremtése. A versenysport jelentős és rendszeres igénybevétellel jár, mely terhet ró a szervezetre, ezért ezt annak tápanyag raktárainak feltöltésével és szinten tartásával szükséges kompenzálni. Vizsgálatunk célja feltárni az utánpótlás kosárlabdázók táplálkozási szokásait, illetve megfigyelni ezek változásait és hatásait testösszetételükre a felkészülési- és versenyidőszakban.
Kutatásunkban 24 fő 13-15 év közötti sportolót vizsgáltunk, 2021. október elejétől 2022. február elejéig. A mintavétel célirányos, nem véletlenszerű módszerrel történt. Beválasztási kritérium volt az egyesületben való sportolás és az utánpótláskorú életszakasz. A játékosokat a felkészülési- és versenyidőszakban mértük OMRON BF-511 eszközzel, 24 órás visszakérdezéssel és általunk összeállított kérdőívvel. Függő változóink az étrendi bevitel, az életmódbeli szokások, a testösszetétel és a stressz szint voltak. Az eredményeket szignifikánsnak tekintettük p ≤0,05 érték esetén.
A több, mint ötször étkezők izomszázaléka szignifikánsan magasabb, mint a napi maximum háromszor étkezőké (p=0,044). A naponta maximum háromszor étkezők testzsírszázaléka szignifikánsan magasabb, mint azoké, akik több, mint ötször esznek egy nap (p=0,012). A naponta maximum háromszor étkezők szignifikánsan több edzésre járnak, mint akik több, mint ötször étkeznek (p=0,018). A muszájból étkezők stressz átlagpontszáma magasabb, mint azoké, akik étkezésre pont megéheznek szignifikánsan (p=0,011). A versenyidőszakra a testzsírszázalék (p=0,025) emelkedését és az izomszázalék csökkenését figyeltük meg.
A játékosok testösszetétele megfelel a korosztály normál értékeinek. A megfelelő folyadékbevitel minden esetben megvalósult, a zöldség és gyümölcsfogyasztás megemelkedett a versenyidőszakra, azonban a sportolók táplálkozása minőségileg hiányosnak mondható.



